Ashpërsohet retorika mes SHBA dhe Koresë së Veriut 
Presidenti Trump reagon me kërcënim ndaj komenteve të udhëheqësit koreano-verior për mundësinë e një sulmi bërthamor
Presidenti Donald Trump ka reaguar me kërcënime ndaj deklaratës që bëri për vit të ri udhëheqësi koreano-verior Kim Jong Un mbi kapacitetet bërthamore të vendit të tij. Ndërkohë në Kombet e Bashkuara, ambasadorja amerikane kërkoi një qëndrim më të fortë ndërkombëtar ndaj ambicjeve bërthamore të Koresë së Veriut. Presidenti Trump ka reaguar ashpër ndaj komenteve të Kim Jong Unit për vitin e ri, kur udhëheqësi koreano-verior tha se mbi tavolinën e punës mbante butonin e aktivizimit të armëve bërthamore. Mbrëmë Presidenti Trump postoi në Twitter një koment ku thoshte: “A mundet dikush nga regjimi i tij i mbaruar dhe i uritur t’i tregojë atij se edhe unë kam buton për armët bërthamore, por e kam më të madh e më të fuqishëm dhe se butoni im në fakt punon”. Ndërkaq, Ambasadorja amerikane në OKB, Nikki Haley i bëri thirrje opinionit ndërkombëtar të dënojë politikat e Koresë së Veriut, ndërkohë që Pheniani duket se po përgatit një provë tjetër me raketë balistike. Vjet Koreja e Veriut testoi tre raketa balistike ndër-kontinentale dhe kreu provën e saj të gjashtë e më të fuqishme bërthamore. H.R. McMaster, këshilltari i Presidentit Trump për Sigurinë Kombëtare, tha në një intervistë për Zërin e Amerikës se për të shmangur luftën me regjimin komunist të Phenianit, nevojitet një bashkëveprim mes fuqive botërore për të ushtruar presion mbi Korenë e Veriut që të heqë dorë nga ambicjet bërthamore: Ndërkaq, regjimi komunist i Phenianit ka rihapur kanalet e komunikimit me fqinjin e jugut, në një tentativë për të përmirësuar marrëdhëniet mes dy Koreve. Zyrtarët koreano-jugorë thonë se homologët koreano-veriorë u telefonuan sot në linjën e emergjencave që ndodhet në zonën kufitare mes dy vendeve. Kreu i agjencisë koreano-veriore që menaxhon marrëdhëniet mes Koreve tha se vendi i tij dëshiron një dialog me Jugun, që të zhvillohet “me ton të sinqertë dhe qëllime të ndershme”.